Seun sterf ná aanval op ambulansFoto: @WCHEMS/Twitter Robert Daniels, EMS-woordvoerder in die Wes-Kaap, het gesê die seun is tydens ŉ motorongeluk beseer waarna ŉ ambulans hom van die ongelukstoneel na die Rooikruis-kinderhospitaal vervoer het. Die seun het kritieke kopbeserings in die ongeluk opgedoen. “Die ambulans is omstreeks 01:10 op die N2 naby die Borcherds Quarry-wisselaar aangeval. Daar is vuurwapens op die nooddienspersoneel gerig en hulle is beroof.” Volgens Daniels is die seun in die ambulans dood weens die vertraging wat deur die rooftog veroorsaak is. Paramedici en nooddienswerkers in die Wes-Kaap het tussen 2012 en 2016 deurgeloop onder minstens 232 aanvalle. Daar was ook al verskeie aanvalle in 2017 en paramedici moet onder polisiebegeleiding in sekere gebiede ingaan. Die Wes-Kaapse polisie kon nie onmiddellik vir kommentaar bereik word nie.